Hou maar by die Blou in SAMorné Steyn (argieffoto) (Foto: GB Jordaan) Wanneer daar rondom die braaivleisvuur oor rugby gesels word, kan ’n mens maar ’n verskroeide sosatie en ’n verkoolde hoenderboudjie verwag as jy sê dat die Bulls tans die beste span in Suid-Afrika is. Maar, soos wat Muhammad Ali destyds gesê het: “It ain’t bragging if you can back it up.” Van die Superrugby Unlocked- tot die Varsitybeker-trofee het vanjaar al staanplek in Pretoria gekry en ná gisteraand se goeie sege van 34 – 22 teen die Sharks in Durban, kan die Bulls ook hul tasse vir Italië pak om teen die beste van Europa kragte te meet. Die uitslag beteken dat die Pretorianers 25 punte op die Suid-Afrikaanse afdeling van die Reenboogbeker-punteleer het; agt punte meer as hul naaste teenstander. Volgens Conrad Breytenbach, voormalige Sewesbok, Blou Bul en die man wat die openingsdrie van die 1998 Curriebeker-eindstryd gedruk het, is spanwerk een van die redes vir die Bulls se onlangse sukses. Foto: GB Jordaan “Die Bulls speel as ’n hegte eenheid en nie as individue nie. Elke speler weet wat van hom verwag word en hy vertrou die man langs hom. Dit alles dui op ’n gelukkige span,” het Breytenbach gesê. Tog is ervare spelers soos Morné Steyn, Duane Vermeulen en Trevor Nyakane die spilpunt waarom alles draai. Selfs in Vermeulen se afwesigheid het Marcell Coetzee die Springbok-hardebaard se skoene met lof volgestaan. “Dit skep weer die geleentheid vir elke speler se individuele briljantheid om na vore te kom. Die kombinasie tussen ervaring en opwindende jong spelers werk uitstekend.” Jake White verdien ook erkenning vir die wenkultuur wat hy in Pretoria geskep het. “Dit is ’n voorreg om deel van die Bulls-opset te wees en ons wil weer een van die sterkste unies in wêreldrugby word. Ek is nog altyd dieselfde persoon; ek wíl wen,” het White desytds gesê. Die Bulls het nou al dubbel en dwars bewys dat hulle in Suid-Afrika kan wen; dit is nou tyd om dit oorsee ook te doen. Bulls: Drieë: Cornal Hendricks, David Kriel, Stravino Jacobs en Janko Swanepoel. Doelskoppe: Morné Steyn (4). Strafskoppe: Steyn (2). Sharks: Drieë: JJ van der Mescht, Siya Kolisi en Anthony Volmink. Doelskoppe: Curwin Bosch en Manie Libbok. Sfrafskop: Bosch. More #SHAvBUL action from Durban #TrueToTheBlue ????: Howard Cleland pic.twitter.com/UC8SDiTMBx — Official Blue Bulls (@BlueBullsRugby) June 12, 2021